**Tisztelt Választópolgárok!**

Mint az Önök előtt is ismert, Köztársasági Elnök Úr 2016. október 2. napjára, vasárnapra tűzte ki az országos népszavazás időpontját a következő kérdésben: *„Akarja-e, hogy az Európai Unió az Országgyűlés hozzájárulása nélkül is előírhassa nem magyar állampolgárok Magyarországra történő kötelező betelepítését?”*

A választási eljárásról szóló 2013. évi XXXVI. törvény által létrehozott **központi névjegyzék** tartalmazza a választópolgárok adatait valamint a választásokkal kapcsolatosan tett külön nyilatkozatait.

A választási eljárásról szóló törvény értelmében a magyarországi lakcímmel rendelkező választópolgár kérheti

*a)* szavazási segítség iránti igényének,

*b)* személyes adatai kiadása megtiltásának

bejegyzését a központi névjegyzékbe, illetve a bejegyzés törlését.

***a)* szavazási segítség iránti igény**

A **fogyatékossággal élő választópolgár** kérheti, hogy választójoga gyakorlásának segítésére

* a szavazással kapcsolatos tudnivalókról **könnyen érthető** tájékoztatót kapjon,
* az **értesítőnek a Braille-írásos** változatát kapja meg,
* a szavazólap önálló kitöltéséhez **Braille-írásos sablont** kapjon a szavazás napján,
* **akadálymentesített szavazóhelyiségben** szavazhasson.

**A Braille-írással ellátott szavazósablon igénylésének határideje** **2016. szeptember 23. (péntek) 16.00 óra**, mígegyéb szavazási segítség iránti kérelem **2016. szeptember 30. (péntek) 16.00 óráig nyújtható be.**

***b)* személyes adatai kiadásának megtiltása**

A kezdeményezés szervezői továbbá a kezdeményezésben részt nem vevő, de országgyűlési képviselőcsoporttal rendelkező pártok kérhetik, hogy választási kampány céljára a választópolgárok nevét és lakcímét a Nemzeti Választási Iroda adja át részükre. Ha Ön nem szeretné, hogy személyes adatai választási kampány célokra átadásra kerüljenek, **az adatkiadást a kérelem kitöltésével és benyújtásával megtilthatja**.

Fenti kérelmeken kívül lehetőség van a **szavazóköri névjegyzékhez** kapcsolódóan a külképviseleti névjegyzékbe vétel iránti kérelmet, átjelentkezési kérelmet illetve mozgóurna iránti kérelmet is benyújtani.

**Szavazás külföldön**

Aki a szavazás napján előreláthatólag külföldön szeretne élni a választójogával, legkésőbb **2016. szeptember 24. (szombat) 16.00 óráig** kell kérnie **felvételét a külképviseleti névjegyzékbe**.

Ha a külképviseleti névjegyzékbe történt felvételét követően módosítja korábbi szándékát, és **mégis Magyarországon szeretne szavazni**, legkésőbb **2016. szeptember 24. (szombat) 16.00 óráig** kérheti **a külképviseleti névjegyzékből való törlését és a lakóhely szerinti szavazóköri névjegyzékbe történő visszavételét.**

**Szavazás Magyarországon a lakóhelytől távol**

Aki a szavazás napján Magyarországon, de nem a lakóhelyén tartózkodik, lehetősége van arra, hogy **átjelentkezésre irányuló kérelmet** terjesszen elő.

Az átjelentkezésre irányuló **kérelemnek** a választás kitűzését követően, legkésőbb **2016. szeptember 30. (péntek) 16.00 óráig** kell megérkeznie a helyi választási irodához.

Ha az átjelentkezési kérelem benyújtását követően módosítja korábbi szándékát és **mégis a lakóhelye szerinti szavazóhelyiségben vagy más település szavazóhelyiségében szeretne szavazni**, **2016. szeptember 30. (péntek) 16.00 óráig** kérheti a helyi választási iroda vezetőjétől az átjelentkezési kérelme módosítását vagy visszavonását.

**Szavazás mozgóurnával**

Aki egészségi állapota vagy fogyatékossága, illetve fogvatartása miatt nem tud megjelenni a szavazóhelyiségben, **mozgóurna iránti kérelmet** nyújthat be.

A kérelmet **2016. szeptember 30 (péntek) 16.00 óráig** a helyi választási irodához, **a szavazás napján** **15.00 óráig** a **szavazatszámláló bizottsághoz** nyújthatja be. **Mozgóurna csak írásban kérhető adatai pontos feltüntetésével, az igénylés indokával és aláírásával ellátott bejelentésben!**

**FONTOS SZABÁLY**, hogy aki ***átjelentkezési kérelem alapján lakóhelyétől eltérő településen és mozgóurnával szeretne szavazni***, az a kérelmét **a szavazás napján csak a kijelölt szavazókörben adhatja le**, mert szavazni csak ebből a szavazókörből tud hozzá a szavazatszámláló bizottság két tagja mozgóurnával kimenni.

**A fenti kérelmek benyújthatók**

* személyesen a lakóhelye vagy bejelentett tartózkodási helye szerinti helyi választási irodában,
* levélben, a választás hivatalos honlapján, illetve ügyfélkapun keresztül a lakóhelye szerinti helyi választási irodába.

A kérelemnyomtatványok elérhetők a [www.szentendre.hu](http://www.szentendre.hu) / Városháza / Választások / Országos népszavazás 2016. menüpont alatt valamint a Nemzeti Választási Iroda honlapján ([www.valasztas.hu](http://www.valasztas.hu)) is.

A választási eljárásról szóló törvény értelmében a Nemzeti Választási Iroda **értesítő megküldésével** **2016. augusztus 15-ig** tájékoztatja a választópolgárokat a szavazóköri névjegyzékbe vételükről. Az a választópolgár, aki nem kapja meg az értesítőt vagy azt elvesztette, a helyi választási irodától új értesítőt igényelhet.

A népszavazás kitűzésétől a névjegyzék 2016. szeptember 30-i lezárásáig a szavazóköri névjegyzékek adatait a törvényben meghatározott adatok kivételével bárki megtekintheti a helyi választási irodában.

A választással kapcsolatos bármely kérdésben a Helyi Választási Iroda tagjai közül az alábbi személyekhez fordulhatnak:

dr. Gerendás Gábor, HVI vezető 26/785-033

Bartha Enikő, HVI vezető-helyettes 26/785-035

Budai Mónika, HVI munkatárs 26/785-034

Szentendre, 2016. augusztus 8.

**dr. Gerendás Gábor**

jegyző